« Kódógō á sí, ó kə̄ édzə̂dzalá yā Niníve, ó kúlī bɔ́ mam amú bəbə̂ bə́ mam batɔbɔ ǹnama bóé bə́ sɔ́ yǎ kwí ábə ma. » 3Ńdɔ̄ Yónas a ngákódō á sí, a kə́ə́ á Társis, nə́ a túb Ńtondôbə. Á sus a ngásús á Yafa[1], ńdɔ a ngáyén titími a kələ á Társis, a mǎn fɔ̄ɔ̄ yân titími, nyé ǎ kə ai bɔ́ á Társis nyɔ́, oyǎb ai Ǹtondôbə. 4Ǹtondôbə a lómó fɔ̄ɔ̄ mod evúndū á máŋ, dzóōm ńkulu é ngavuŋ á máŋ, titími a lígí tsətsad nə́ a man bóle. 5É bod bə́ ngábə́ ai titími bə́ ngakɔn fɔ́ɔ́ wɔ̄ŋ, bə́ ngalóe bəzambá bábán, Yónas a nə há, á titímī á sí, a bô, a kələ óyɔ̄ ndímba. 6Ńdɔ ǹdzóe titími ǎ kə̄ nyé yén, nyé ai nyé nâ: « Oyɔ́ ó bɔ̄ wā yá ? Kódógō á sí, ó lóe Zambá woe, kâm tə́ nâ a yén bíā ngɔ́l, bǐ zā mān wú. » 7Ńdɔ̄ bázu dzó nâ: « Ḿbwéân ngám, bǐ yén ḿfág ámālá dī lásɔ́ bíā. » Ńdɔ̄ bə́ ngábwé ngám, e bǐ Yónas. 8Bɔ́ ai nyé naa: « Kadá bíā étɔm byǎwú ai dzɔ́ ; asú ésíé dóē á nə afé ? Wasɔ́ ńnam m̀bé ? Ńdɔ wǎkə̄ vé ? Ayɔŋ dóē á nə̄ dzwé yá ? » 9Nyé ai bɔ́ naa: “Mə nə mǎn Hébréus, ńdɔ masyé Ńtondôbə, Zambá yób yə á ngākom máŋ ai sí. » 10Bod bə́ ngambáda fɔ́ɔ́ ábuí, bɔ́ ai nyé naa: “O hə́ bɔ̄ nálā ású dzé ? » Bə́ síligi nálā, amú bə́ yəmə nə́ ǎ túbu Ǹtondôbə: émēn nyé a ngákad bɔ́ nālá. 11Bɔ́ ai nyé nâ: « Bǐ bɔ ai wa yá, ḿból yə̄ nâ máŋ mə́ vɔ́bī bíā ? » Máŋ mɔ̂ mə́ nə́ há hə m̀bɛ́dán. 12Yónas nyé ai bɔ́ nâ: « Nɔŋán ma, mǐ wōa á máŋ, eyɔ̌ŋ tē máŋ máyi vɔ́bi; amú mayəm nâ, ású dámā ńgɔ̄ é mod ńkulu nyɔ́ ā bi mínā. »